**Vedtægter**

Vedtægter for Foreningen Rådet for Psykisk Sårbare på Arbejdsmarkedet.

**Navn, hjemsted og formål**

§ 1. Foreningens navn er Rådet for Psykisk Sårbare på Arbejdsmarkedet.

§ 1.1. Foreningens aktiviteter drives tillige under navnet Rådet for ligestilling af mennesker med psykosociale handicap på arbejdsmarkedet samt Rådet for handicappedes vilkår på arbejdsmarkedet.

§ 1.2. Foreningens hjemsted er i Hørsholm Kommune.

§ 1.3. Foreningen er registreret med CVR-nr. 33 88 78 09.

§ 2. Foreningens formål er at fremme ligestillingen af mennesker med psykosociale handicap på arbejdsmarkedet.

**Økonomi**

§ 3. Foreningen finansierer sine aktiviteter ved hjælp af offentlige tilskud og andre tilskud.

**Hæftelse**

§ 4. For foreningens forpligtelser hæfter alene foreningens formue.

**Generalforsamling**

§ 5. Foreningens højeste myndighed er generalforsamlingen. Den ordinære generalforsamling afholdes hvert år ved tilstedeværelse i et fysisk lokale eller et virtuelt rum inden seks måneder efter regnskabsårets udløb med følgende dagsorden:

1. Valg af dirigent
2. Bestyrelsen aflægger beretning
3. Forelæggelse af årsregnskabet
4. Behandling af indkomne forslag
5. Valg til bestyrelsen
6. Valg af revisor
7. Eventuelt

§ 5.1. Ekstraordinær generalforsamling kan afholdes, når en generalforsamling eller et flertal af bestyrelsens medlemmer forlanger det med angivelse af en dagsorden.

§ 6. Generalforsamlingen indkaldes skriftligt med 14 dages varsel, der dog ved ekstraordinær generalforsamling om nødvendigt kan nedsættes til 8 dage. Indkaldelsen skal indeholde dagsorden for generalforsamlingen.

§ 6.1. Forslag, som ønskes behandlet på generalforsamlingen, skal være formanden i hænde senest 20 dage før generalforsamlingen. Et forslag kan kun behandles på en generalforsamling, hvis det er nævnt i indkaldelsen.

§ 6.2. Revisor og personer, der er indbudt af bestyrelsen, har adgang til at deltage i og tage ordet på generalforsamlingen.

§ 6.3. Hvert bestyrelsesmedlem har én stemme. Ved stemmelighed bortfalder forslaget.

§ 6.4. Såfremt et medlem ikke kan deltage i en ordinær eller ekstraordinær generalforsamling, kan vedkommende afgive sin stemme skriftligt til formanden til de forslag, der er på dagsordenen.

§ 7. Generalforsamlingen træffer beslutning ved simpelt flertal, bortset fra spørgsmål anført nedenfor i § 7.1.

§ 7.1. Vedtagelse af forslag om:

a. Vedtægtsændringer samt b. foreningens opløsning

kræver, at mindst 2/3 af bestyrelsesmedlemmerne er til stede, og at mindst 2/3 af de tilstedeværende stemmer for forslaget.

Er der mindre end 2/3 af bestyrelsesmedlemmerne til stede, men stemmer 2/3 af de fremmødte for forslaget, skal der indkaldes til ekstraordinær generalforsamling.

På den ekstraordinære generalforsamling kan forslaget vedtages med 2/3 flertal, uanset antallet af tilstedeværende bestyrelsesmedlemmer.

§ 8. Referatet af generalforsamlingen underskrives af dirigenten og hele bestyrelsen senest en måned efter dens afholdelse.

**Foreningens ledelse**

**§ 9.** Foreningen ledes af en bestyrelse på minimum fire og højst syv medlemmer. Bestyrelsen udgør Rådet for Psykisk Sårbare på Arbejdsmarkedet.

§ 10. Bestyrelsen er selvsupplerende og vælger af sin midte en formand og en næstformand. Bestyrelsen kan fastsætte en forretningsorden.

§ 10.1. Bestyrelsens medlemmer vælges for et år ad gangen. Genvalg kan finde sted.

§ 11. Der tages referat af bestyrelsesmøderne. Referatet underskrives af de bestyrelsesmedlemmer, der har deltaget i mødet.

§ 12. Bestyrelsesmøde indkaldes af formanden eller i dennes forfald af næstformanden, så ofte der er anledning dertil, samt når et medlem af bestyrelsen ønsker det.

§ 12.1. Bestyrelsen er beslutningsdygtig, når mindst tre medlemmer er til stede.

§ 12.2. Beslutning træffes af de mødende bestyrelsesmedlemmer ved simpelt stemmeflertal. Ved stemmelighed bortfalder forslaget.

§ 13. Foreningen tegnes af bestyrelsesformanden alene eller af minimum to bestyrelsesmedlemmer i forening.

§ 14. Bestyrelsen ansætter en sekretariatsleder, der varetager den daglige drift, herunder bogføring og regnskab.

**Regnskab, revision og opløsning**

§ 15. Foreningens årsregnskab skal udarbejdes i overensstemmelse med god regnskabsskik og underskrives af bestyrelsen.

§ 15.1. Regnskabsåret er kalenderåret.

§ 16. Generalforsamlingen vælger en statsautoriseret eller en registreret revisor til at revidere årsregnskabet.

§ 17. Opløsning ved likvidation forestås af en uvildig likvidator, der vælges af generalforsamlingen. En eventuel formue udloddes til en anden almennyttig forening eller organisation med et formål, der er så tæt som muligt på det, som Rådet for Psykisk Sårbare på Arbejdsmarkedet har.

Vedtægterne for foreningen Rådet for Psykisk Sårbare på Arbejdsmarkedet er godkendt på den stiftende generalforsamling den 17. september 2009 og senest ændret på den ordinære generalforsamling den 2. oktober 2020:

|  |  |  |
| --- | --- | --- |
| Søren Carøe  Formand |  | Anette Lykke Jensen  Næstforkvinde |
| Steen Christensen |  | Susanne Bjørn Leire |
| Kåre Petersen |  |  |
|  |  |  |